Naser Khader (NY), 2007-10-11:
Vi er med i det store forslag til vedtagelse, fordi det er vigtigt at fremhæve mange af de positive ting, der er i reformtraktaten, også de ting, som vi gerne vil have at man arbejder stærkt for inden for EU.
Ja, vi vil gerne have en afstemning, men i stedet for at have et forslag til vedtagelse, der kun siger, at der skal være en folkeafstemning - det er jo en selvfølge - synes vi, at det er mere konstruktivt at være med i det andet forslag til vedtagelse og samtidig sige: Jamen vi vil gerne have en folkeafstemning.
Ny Alliance er et parti, der ikke er bange for globaliseringens muligheder.
Vi tror meget på det internationale samarbejde.
Det gælder også i Europa, og derfor er Ny Alliance et EU-positivt parti.
Takket være EU handler vi mere på kryds og tværs, løser miljøproblemer i fællesskab og arbejder sammen om at fange terrorister og kriminelle, inden det er for sent.
I dag er de kriminelle menneskehandlere og terrorister blevet så avancerede, at de ikke lader sig stoppe af et par grænsevagter.
Vi kan heller ikke konkurrere med en indisk timeløn på 4 kr. eller med de mange tusinde ingeniører, som hvert år uddannes på de kinesiske læreanstalter.
Den eneste vej frem for Danmark er at samarbejde med vores europæiske nabolande om stærkere forskning, bedre uddannelser og et innovativt erhvervsliv, så vi kan skabe den velfærd og de arbejdspladser, som vi skal leve af i fremtiden.
Hvis Danmark står alene, vil vores stemme i udenrigspolitikken være nem at overhøre, men fordi vi er en del af et stærkt EU, der både markerer sig i diplomatiske forhandlinger og sender fredsbevarende styrker ind i verdens brændpunkter, får Danmarks stemme en større vægt.
Vi får mulighed for at sætte vores fingeraftryk på EU’s udenrigspolitik, og netop udenrigspolitikken bliver styrket med den nye reformtraktat.
Derfor støtter vi op om den nye reformtraktat, der gør EU langt bedre i stand til at klare de nye udfordringer, som ligger foran os.
Men vi har også sagt, at vi ønsker en folkeafstemning om reformtraktaten.
Som et EU-venligt parti vil vi kæmpe for et ja - vi tror på et ja.
Danskerne skal også have mulighed for at tage del i debatten om fremtidens EU og give deres mening til kende, det har vi en tradition for i Danmark.
Det kan da godt være, at resultatet af den juridiske vurdering bliver, at det ikke ifølge grundloven er påkrævet med en folkeafstemning, for de danske diplomater har været dygtige til at få de værste knaster luget ud af teksten.
For os er ny politik at inddrage vælgerne i de politiske beslutninger, i stedet for at man gemmer sig for befolkningen, når det er svære emner, der er på bordet.
Vi ser gerne et stærkere EU-samarbejde og ønsker, at Danmark bliver fuldt medlem af EU.
Vi mener, at EU betyder så meget for Danmark - og vil gøre det endnu mere i fremtiden - at befolkningen skal være med, også selv om det ikke er strengt nødvendigt.
Det vil vi gerne i dialog med danskerne om.
Danskerne er blandt dem i Europa, som ved allermest om EU.
Det er, fordi vi har en tradition for at tage befolkningen med på råd, når store beslutninger om nye traktater skal tages.
Og det skal vi blive ved med.
Derfor vil vi meget gerne debattere og forklare, hvorfor vi vil anbefale et ja til reformtraktaten.
Vi tror, at danskerne godt vil kunne se det fornuftige i, at vi vedtager reformtraktaten, så vi i Europa bliver bedre til at arbejde sammen i fremtiden.